# Komme i gang

# Starte og stoppe emuleringssesjoner

Dette kapittelet forklarer hvordan du starter og stopper en eller flere emuleringssesjoner.

Hvis du lagret konfigurasjonsopplysningene om emuleringen slik det er beskrevet i Lagre konfigurasjonsopplysninger, er de lagret i en arbeidsstasjonsprofil (*.WS) som blir vist i sesjonsstyrervinduet.

Merk:
  Hvis det er første gang du bruker Personal Communications eller det ikke er noen sesjonsikoner i sesjonsstyrervinduet, bør du lese i Konfigurere sesjoner om hvordan du oppretter en konfigurasjon.

## Sesjonsstyrer

I Personal Communications gir vinduet Sesjonsstyrer lett tilgang til arbeidsstasjonsprofiler og satsfiler. I sesjonsstyrervinduet kan du starte en eller flere sesjoner og opprette en ny sesjon eller satsfil.

Merk:
  Vinduet Sesjonsstyrer viser bare arbeidsstasjonsprofiler og satsfiler som er lagret i katalogen for applikasjonsdata som ble oppgitt under installeringen av Personal Communications. Du finner flere opplysninger om applikasjonsdata under Applikasjonsdata.

Du kan dra et ikon fra sesjonsstyreren til Start-menyen i Windows eller til arbeidsområdet. Velg en eller flere sesjoner og dra dem med høyre museknapp. Det blir vist en objektmeny når du slipper ikonene, der du kan velge mellom å flytte eller kopiere, eller opprette en snarvei. Hvis du drar et ikon mens du holder venstre museknapp nede, blir ikonet flyttet til det nye stedet. Hvis du drar et ikon mens du trykker på Ctrl-tasten og holder venstre museknapp nede, blir ikonet kopiert til det nye stedet. Hvis du drar et ikon mens du trykker på Alt-tasten og holder venstre museknapp nede, blir det opprettet en snarvei for ikonet.

Bruk snarveisalternativet når det er mulig. Flytting og kopiering påvirker plasseringen av profilen (og hvordan den fungerer). Hvis du kopierer en profil til arbeidsområdet i stedet for å opprette en snarvei, har du faktisk opprettet en ny profil. En endring du gjør i arbeidsområdeprofilen, kommer ikke med i den opprinnelige profilen (og omvendt). Dessuten ligger arbeidsområdeprofilen i arbeidsområdemappen (ikke i mappen for applikasjonsdata), og den blir ikke vist av sesjonsstyreren, mens den opprinnelige versjonen av profilen blir vist av sesjonsstyreren.

### Alternativer i sesjonsstyrervinduet

Mange forskjellige alternativer er tilgjengelige fra menyene og høyreklikkingsmenyen i sesjonsstyrervinduet. Du kan for eksempel tilpasse hvordan sesjonsstyrerinformasjonen blir vist, og importere sesjoner eller satsfiler til Personal Communications-katalogen for applikasjonsdata.

#### Menyer i sesjonsstyrervinduet

Alternativene nedenfor er tilgjengelige fra sesjonsstyrermenyene.

Fil

  Endre katalog
    Med dette alternativet kan du kjøre filer som er lagret i en annen katalog enn Personal Communications-katalogen for applikasjonsdata.

  Importer
    Med dette alternativet kan du kopiere sesjons- eller satsfiler til Personal Communications-katalogen for applikasjonsdata. Deretter kan du vise de importerte filene i sesjonsstyrervinduet.

Vis

  Sesjoner
    Dette alternativet viser alle gyldige arbeidsstasjonsprofiler med standard filtype WS som finnes i katalogen for applikasjonsdata.

  Flere sesjoner
    Dette alternativet viser alle gyldige satsfiler som har standard filtype BCH og er lagret i katalogen for applikasjonsdata.

  Alle filtyper
    Dette alternativet viser alle gyldige flersesjoner og arbeidsstasjonsprofiler som finnes i katalogen for applikasjonsdata, uansett filtype

  Skjult
    Dette alternativet viser filer som tidligere er skjult ved hjelp av alternativet på høyreklikkingsmenyen. Hvis du velger dette alternativet, blir skjulte sesjoner vist med ikoner i svart og hvitt. Ellers blir de ikke vist.

  Store ikoner
    Dette alternativet viser store sesjonsikoner i sesjonsstyrervinduet.

  Små ikoner
    Dette alternativet viser små sesjonsikoner i sesjonsstyrervinduet.

  Detaljer
    Sesjonsopplysningene nedenfor blir vist i kolonner i vinduet. Du kan endre størrelsen på kolonnene hvis du ønsker det.
    - Filnavn
    - Filtype
    - Type (sesjon eller satsfil)
    - Beskrivelse (viser informasjonen som er oppgitt i feltet `Description=` i WS-filen)
    - Informasjonen nedenfor blir ikke vist for satsfiler.
      - Vertsnavn (for SNA viser denne kolonnen ACG-filnavnet)
      - Vertsmaskintype (viser vertstypen som ble oppgitt i vinduet Tilpass kommunikasjon under konfigureringen av sesjonen)
      - Grensesnitt (viser grensesnittet som ble oppgitt i vinduet Tilpass kommunikasjon under konfigureringen av sesjonen)
      - Tilkoblingstype (viser tilkoblingstypen som ble oppgitt i vinduet Tilpass kommunikasjon under konfigureringen av sesjonen)
      - Sesjonstype (skriver eller skjerm)
    - Endret (viser siste endringsdato/klokkeslett for filen)

  Forny
    Hvis du kopierer en sesjons- eller satsfil manuelt til katalogen for applikasjonsdata, må du fornye sesjonsstyrervinduet for å se de nye filene.

#### Høyreklikkingsmenyen (objektmenyen)

Alternativene nedenfor er tilgjengelige når du høyreklikker på en eller flere sesjoner.

Start
  Starter de valgte sesjonene.

Slett
  Sletter de valgte sesjonene. Du må ha tillatelse i systempolicyene hvis du skal slette sesjoner fra sesjonsstyrervinduet.

Skjul/Ta frem
  Med dette alternativet kan du skjule eller ta frem sesjoner. Når du skal vise skjulte sesjoner, velger du Vis -> Skjult. Skjulte sesjoner blir vist med ikoner i svart og hvitt.

Endre
  Dette alternativet er bare tilgjengelig når du velger en eller flere satsfiler. Satsfilene blir åpnet i redigeringsmodus. Du må ha tillatelse i systempolicyene hvis du skal endre satsfiler i sesjonsstyrervinduet.

## Starte sesjoner

Du kan starte sesjoner på disse måtene:

- Velg ikonet for en konfigurert sesjon i sesjonsstyrervinduet.
- Start fra et eksisterende sesjonsvindu.
- Oppgi et navn på en arbeidsstasjonprofil i vinduet Kjør.
- Oppgi kommandoen PCOMSTRT i vinduet Kjør eller fra MS-DOS-ledetekst.
- Velg et ikon som tidligere er dratt fra sesjonsstyrervinduet.
- Start flere sesjoner med en satsfil.

Merk:
  Statusmeldinger for forbindelsen blir vist på en statuslinje nederst i sesjonsvinduet mens forbindelsen til vertsmaskinen varer.

Starte fra ikonet Start eller konfigurer sesjoner
  Velg Programmer -> IBM Personal Communications -> Start eller konfigurer sesjoner fra Start-menyen. Velg ønsket sesjon i sesjonsstyrervinduet og klikk på Start.

Starte fra et eksisterende sesjonsvindu
  Du kan starte fra et eksisterende sesjonsvindu på disse måtene:

  Starte en annen sesjon med samme profil
    Velg Start samme fra menyen Fil. Det blir startet en ny sesjon med samme profil.

  Starte en annen sesjon med en annen profil
    1. Velg Start en annen fra menyen Fil.

       Vinduet Åpne en annen arbeidsstasjonsprofil blir vist.

    2. Dobbeltklikk på den ønskede arbeidsstasjonsprofilen på listen Filnavn.
    3. Velg OK.

       En annen sesjon starter med den profilen du oppgav i trinn 2.

  Starte en annen type sesjon fra et sesjonsvindu
    1. Velg Åpne fra menyen Fil.
    2. Oppgi den ønskede arbeidsstasjonsprofilen og velg deretter OK.

       Den gjeldende sesjonen avsluttes, og en annen sesjon starter med den valgte profilen.

Starte med en kommando
  Slik starter du en sesjon:
  1. Start en DOS-ledetekst.
  2. Oppgi kommandoen

             PCOMSTRT /P=x:\AppData\min.WS

     der `min.WS` er arbeidsstasjonsprofilen som er lagret i katalogen for applikasjonsdata som ble oppgitt under installeringen. Dette er den eneste obligatoriske parameteren.

     Merk:
       Hvis du oppgir flere `/p`-parametere, bruker PCOMSTRT bare den siste til å starte en profil (WS-fil).

     Du finner en fullstendig beskrivelse av parameterne i Administrator's Guide and Reference.

  Du kan også starte Personal Communications med kommandoen for modulen PCSWS.EXE (se Parametere for PCSWS.EXE).

## Starte flere sesjoner

Hvis du har installert funksjonen Flere sesjoner, kan du bruke det satsvise programmet PCSWS.EXE som kjører satsfiler (*.BCH), for å starte to eller flere arbeidsstasjonsprofiler samtidig. Personal Communications-satsfiler kan også starte andre programmer når du tar med oppstartingskommandoene for dem. Dette er særlig nyttig hvis du alltid vil starte et program når du starter en sesjon. Du ønsker for eksempel å starte et program, som for eksempel ZipPrint, som bruker en Personal Communications-API.

Merk:
  Du må ha tillatelse i systempolicyene hvis du skal opprette en ny satsfil.

Hvis du har laget et ikon for satsfilen, kan du dobbeltklikke på ikonet i sesjonsstyrervinduet eller velge ikonet og klikke på Start.

### Parametere for PCSWS.EXE

Du kan bruke disse parameterne når du oppretter eller endrer en satsfil.

- Når du skal oppgi hvilket utsnitt som skal brukes under en sesjon, tilføyer du kommandoen `/V=mittutsnitt`, der `mittutsnitt` er navnet på et lagret utsnitt:

       C:\Pcomm\PCSWS.EXE C:\AppData\LAN1.WS /V=myview

  Hvis utsnittet du oppgir ikke finnes, blir kommandoen oversett. Se Administrere emuleringssesjoner hvis du vil vite hvordan du lagrer et utsnitt.
- Hvis du vil utelate IBM-logoen når du starter en eller flere sesjoner, kan du tilføye parameteren `/Q` til den første kommandoen i satsfilen:

       C:\Pcomm\PCSWS.EXE C:\AppData\TCPIP1.WS /Q

  der `C:\Pcomm\` er katalogen der Personal Communications er installert, og C:\AppData\ er katalogen for applikasjonsdata.
- Hvis du vil starte en sesjon som et ikon og ikke som et vindu, tilføyer du parameteren `/I` til kommandoen i satsfilen:

        C:\Pcomm\PCSWS.EXE C:\AppData\TWINAX.WS /I

  der `C:\Pcomm\` er katalogen der Personal Communications er installert, og C:\AppData\ er katalogen for applikasjonsdata.
- Hvis du vil starte en skjult sesjon, ikke som et ikon eller et vindu, tilføyer du parameteren `/H` til kommandoen i satsfilen:

        C:\Pcomm\PCSWS.EXE C:\AppData\TWINAX.WS /H

  der `C:\Pcomm\` er katalogen der Personal Communications er installert, og C:\AppData\ er katalogen for applikasjonsdata.
- Hvis du vil starte en sesjon med en bestemt kort sesjons-ID (sesjonsbokstav), setter du inn parameteren `/S=m` etter PCSWS.EXE i satsfilen:

        C:\Pcomm\PCSWS.EXE /S=m C:\AppData\LAN1.WS

  der `C:\Pcomm\` er katalogen der Personal Communications er installert, `m` er den korte sesjons-IDen, og `C:\AppData\` er katalogen for applikasjonsdata.

Merknader:

1. Hvis du bruker parameteren /S for å tildele sesjonen den korte sesjons-IDen A, bør du bruke denne parameteren for alle sesjonene i satsfilen. Hvis du ikke gjør det og en annen sesjon starter først, blir den sesjonen Sesjon A, og sesjonen med parameteren `/S=a` blir ikke startet på grunn av konflikt mellom sesjonsnavnene. En annen måte å unngå konflikter på, er å bruke en bokstav lengre ute i alfabetet til kort sesjons-ID.

2. Du kan oppgi flere parametere som styrer egenskapene for oppstarting av sesjoner, og hver innstilling oppgis av ett enkelt tegn.

### Lage en satsfil

Slik oppretter du en satsfil:

1. I sesjonsstyrervinduet klikker du på Ny flersesjon. Du kan også starte en ny satsfil fra Start-menyen i Windows ved hjelp av programmet IBM Personal Communications -> Hjelpefunksjoner -> Flere sesjoner.

   Du får frem vinduet Lag/endre satsfil.

2. Du kan ta med profiler eller programmer i en satsfil på flere måter:
   - Dobbeltklikk på filnavnene på listen Filnavn.
   - Dra og slipp filnavnene (ved hjelp av høyre museknapp) fra boksen Filnavn til Satsfilposter.
   - Velg et filnavn fra listen Filnavn og velg deretter Tilføy.
   - Skriv inn hele banen og kommandofilen i innskrivingsområdet for satsfiler.
   - Du kan også registrere flere sesjonsvinduer i et utsnitt ved hjelp av knappen Avles utsnitt.

   Personal Communications legger inn den fullstendige banen og kommandoen som er nødvendig for å kjøre arbeidsstasjonsprofilen eller andre programmer, over markørlinjen i redigeringsområdet. Hvis det ikke er noen markør, blir kommandoen tilføyd til den siste linjen.

   Hvis du vil se innholdet i profilen du har tilføyd til satsfilen, klikker du på den på listen Filnavn og klikker deretter på Vis fil eller forstørrelsesglasset.

   Merk:
     Det blir vist noen korte instruksjoner øverst i Satsfilposter. Du behøver ikke å fjerne dem, fordi de ikke påvirker hvordan satsfilene blir kjørt.

     Det er ett unntak: Hvis du bruker den japanske versjonen av Personal Communications, må du slette disse instruksjonene. En måte å gjøre dette på, er å velge Fil -> Ny i vinduet Lag/endre satsfil før du tilføyer noen filer.

3. Gjenta trinn 2 for hver påfølgende fil som skal tilføyes.
4. Når du er ferdig med å redigere, lagrer du satsfilen du har laget, ved å velge Lagre fra menyen Fil.

   Du får frem vinduet Lagre satsfil som.

5. Oppgi et navn på satsfilen (*.BCH).

   Navnet du oppgir, blir brukt som ikontittel, med mindre du også lager en beskrivelse.

Eksempelet nedenfor er en satsfil som kjører seks arbeidsstasjonsprofiler lagret i katalogen for applikasjonsdata, og deretter kjører MINAPP.EXE.

    C:\kat\PCSWS.EXE C:\dir\COAX1.WS /Q
    C:\kat\PCSWS.EXE C:\AppData\COAX2.WS /I
    C:\kat\PCSWS.EXE C:\AppData\SLAN1.WS
    C:\kat\PCSWS.EXE C:\AppData\SLAN2.WS
    C:\kat\PCSWS.EXE C:\AppData\AS4Y1.WS
    C:\kat\PCSWS.EXE C:\AppData\VT220.WS
    C:\APPL\MYAPP.EXE

der `C:\AppData` er katalogen for applikasjonsdata som ble oppgitt under installeringen, og `kat` er installeringskatalogen.

#### Lagre utsnitt med flere sesjoner

I vinduet Lag/endre satsfil kan du lagre utsnitt med flere sesjoner. Du bare justerer og plasserer opptil 26 sesjonsvinduer og klikker på Avles utsnitt. Gi utsnittet et navn og klikk på Lagre utsnitt i vinduet Konfigurer utsnitt. Du kan lagre opptil åtte utsnitt. Du kan også slette utsnitt du har lagret tidligere, fra valglisten i vinduet Konfigurer utsnitt.

Hvis et utsnitt allerede er i bruk når du klikker på Avles utsnitt, blir det utsnittet brukt automatisk, og du blir ikke spurt om du vil lagre et nytt utsnitt.

### Starte en satsfil

Du kan kjøre en satsfil på en av disse måtene:

- Hvis du har laget et ikon for satsfilen, kan du dobbeltklikke på ikonet i sesjonsstyrervinduet eller velge ikonet og klikke på Start.
- Kjør satsfilen fra Kjør-kommandolinjen:

        [stasjon]:\[bane]\PCSBAT.EXE  [stasjon]:\[bane]\xxxx.BCH /R

  Merk:
    Når du skal kjøre en satsfil, må du oppgi parameteren /R.
- Start hjelpefunksjonen Flere sesjoner.
  1. Velg Åpne fra menyen Fil i vinduet Lag/endre satsfil.
  2. Velg den ønskede satsfilen og velg deretter OK.

     Innholdet i satsfilen blir vist i redigeringsområdet.

  3. Velg Kjør fra menyen Kjør.

### Redigere en eksisterende satsfil

Slik redigerer du en eksisterende satsfil:

- Høyreklikk på ikonet i sesjonsstyrervinduet og velg Endre.

  Du kan også gjøre slik:

  1. Start hjelpefunksjonen Flere sesjoner fra Start-menyen. Vinduet Lag/endre satsfil blir vist.
  2. Velg Åpne fra menyen Fil. Du får frem vinduet Åpne satsfil.
  3. Velg satsfilen du vil redigere, og velg deretter OK. Innholdet i satsfilen du valgte, vises i redigeringsområdet i vinduet Lag/endre satsfil.
- Rediger satsfilen. Se trinn 2 hvis du vil ha nærmere opplysninger.
- Når du er ferdig med å redigere, lagrer du endringene ved å velge Lagre eller Lagre som fra menyen Fil.
  - Velg Lagre for å lagre endringene i en eksisterende fil.
  - Velg Lagre som for å lagre endringene i en ny fil, og fortsett deretter med trinn 5.
- Lukk Lag/endre.

### Starte flere sesjoner uten satsfil

Slik starter du flere sesjoner uten en satsfil:

1. Start sesjonsstyreren.
2. Velg ikonene for sesjonene og klikk på Start. Du kan velge ikonene ved å dra en merkeboks rundt dem, eller ved å trykke på Ctrl-tasten mens du velger ikonene med musen.
3. Når sesjonen er tilkoblet vertsmaskinen, velger du et av disse alternativene fra menyen Fil:
   - Start samme hvis du vil starte en annen sesjon med den samme konfigurasjonen.
   - Start en annen hvis du vil starte en sesjon med en annen konfigurasjon.

     Når du får frem vinduet Åpne en annen arbeidsstasjonsprofil, velger du profilen du vil starte, og klikker på OK.

## Starte sesjoner automatisk

Slik kan du starte en eller flere sesjoner automatisk:

1. Velg Innstillinger -> Oppgavelinje fra Start-menyen.
2. Velg flippen Programmer på Start-menyen og velg deretter Legg til.
3. Klikk på Bla gjennom og åpne deretter katalogen for applikasjonsdata som ble oppgitt under installeringen.
4. Endre filtypen til `Alle filer`.
5. Dobbeltklikk på ikonet for sesjonen eller satsfilen.
6. Velg Neste og dobbeltklikk på mappen Oppstarting.
7. Bruk ikonnavnet eller skriv et nytt.
8. Velg Avslutt og deretter OK når du er ferdig.

Du kan også dra et ikon fra sesjonsstyreren til Oppstart-mappen som en snarvei.

## Stoppe sesjoner

Når du skal stoppe en sesjon, klikker du på X øverst i høyre hjørne eller dobbeltklikker øverst i venstre hjørne i sesjonsvinduet, eller du kan velge Avslutt fra menyen Fil.

Hvis du skal stoppe flere sesjoner på en gang, velger du Avslutt alle fra menyen Fil. Alle emuleringssesjoner blir avsluttet, og de tilhørende sesjonsvinduene blir lukket.

Du kan også stoppe sesjoner med en kommando:

1. Velg Kjør eller Programmer -> MS-DOS-ledetekst fra Start-menyen.
2. Oppgi en av disse kommandoene:

          PCOMSTOP /S=x
          PCOMSTOP /ALL

   der `x` er sesjonsbokstaven for sesjonen du vil stoppe. Bruk `ALL` hvis du vil stoppe alle aktive sesjoner. Det finnes flere parametere. Du finner en fullstendig beskrivelse i Emulator User's Reference.

Merk:
  Når du stopper en Telnet-sesjon, blir en tilknyttet skriversesjon lukket automatisk hvis dette alternativet ble valgt under konfigureringen av sesjonen. Se Skriversesjonstilknytning hvis du vil vite hvordan du automatisk lukker en tilknyttet skriversesjon.

[ Øverst på siden | Forrige side | Neste side | Innholdsfortegnelse | Stikkordregister ]